ΟΜΗΡΟΥ ΙΛΙΑΔΑ

Ω 468-677

**Στόχοι**: οι μαθητές:

* να κατανοήσουν το περιεχόμενο της ενότητας
* να κατανοήσουν την προώθηση του μύθου με την προοικονομία της κηδείας του Έκτορα
* να ορίσουν τον τόπο και τον χρόνο δράσης των προσώπων
* να παρακολουθήσουν τη συνάντηση Αχιλλέα-Πρίαμου ως δείγμα εκδήλωσης ψυχικού μεγαλείου και ανθρωπιάς
* να αντιληφθούν τον ανθρωπισμό της *Ιλιάδας* ως απαρχή των ανθρωπιστικών αξιών του δυτικού πολιτισμού
* να κατανοήσουν το ήθος του Πρίαμου
* να κατανοήσουν το ήθος του Αχιλλέα και κυρίως την ηθική του κάθαρση και αποκατάσταση
* να εντοπίσουν την τεχνική της προοικονομίας και τον λειτουργικό της ρόλο
* να συμπληρώσουν τις γνώσεις τους για τα νεκρικά έθιμα στην ομηρική εποχή
* να αναγνωρίσουν άλλα πολιτιστικά στοιχεία της ενότητας.

### Επεξεργασία του κειμένου:

**1. Ανάγνωση της ενότητας.**

**2. Ποιο είναι το θέμα της ενότητας;** (τίτλος: Συνάντηση Αχιλλέα-Πρίαμου. Λύτρα για τον Έκτορα)

**3. Σε ποιον τόπο / σημείο δρουν τα πρόσωπα της ενότητας και ποια μέρα;** (471: σκηνή του Αχιλλέα στο αχαϊκό στρατόπεδο – βράδυ προς 42η μέρα)

**4. Να χωρίσετε την ενότητα σε σκηνές και επεισόδια / υποενότητες και να δώσετε τίτλους.** (α) σκηνή: 468-570: Πρίαμος, Αχιλλέας και φίλοι του μέσα στη σκηνή: 1) 468-484: άφιξη του Πρίαμου στη σκηνή του Αχιλλέα και ικεσία, 2) 485-506: ικετευτικός λόγος του Πρίαμου, 3) 507-513: θρήνος Αχιλλέα και Πρίαμου, 4) 514-551: παρηγορητικός λόγος του Αχιλλέα, 5) 552-570: επανάληψη αιτήματος από τον Πρίαμο και εκνευρισμός του Αχιλλέα – β) σκηνή: 571-595: Αχιλλέας, Άλκιμος και Αυτομέδοντας έξω από τη σκηνή, μεταφέρουν τα λύτρα και τακτοποιούν το σώμα του Έκτορα – γ) σκηνή: 596-621: επιστροφή του Αχιλλέα στη σκηνή και μύθος της Νιόβης – δ) σκηνή: 622-625: προετοιμασία του δείπνου έξω από τη σκηνή – ε) σκηνή: 626-677: μέσα στη σκηνή : 1) 626-633: δείπνο Αχιλλέα και Πρίαμου, 2) 634-677: ετοιμασίες για ύπνο και υπόσχεση του Αχιλλέα για ανακωχή)

**5. Ποια πρόσωπα βρίσκονται μέσα στη σκηνή του Αχιλλέα και πώς τον προσεγγίζει ο Πρίαμος;** (468-484: ο Αχιλλέας, που μόλις έχει φάει / βλ. σχόλιο στ. 474 σχολ. εγχ. / ένδειξη της σταδιακής αποκατάστασης της ηρεμίας του ήρωα, ο Άλκιμος και ο Αυτομέδοντας, άλλοι φίλοι του ήρωα – ο Πρίαμος προσεγγίζει τον Αχιλλέα χωρίς να γίνει αντιληπτός από τους άλλους και παίρνει στάση ικεσίας, αγγίζοντας τα γόνατα του Αχιλλέα και φιλώντας τα χέρια του / πβ. ικεσίες Χρύση και Θέτιδας, ραψ. Α / μοναδική σκηνή ικεσίας για την τραγικότητά της – ομηρική παρομοίωση: 480-484: α) 480-482: αναφορικό μέρος – β) 482-484: δεικτικό μέρος – γ) κοινός όρος: η έκπληξη που προκαλεί η παρουσία ενός ιδιαίτερου προσώπου / βλ. σχόλιο στ. 483 σχολ. εγχ. – ήθος Πρίαμου: *μέγας* / με το μεγαλείο του βασιλιά, σεβάσμια μορφή, πονεμένος πατέρας, με μεγαλείο ψυχής, δε διστάζει να ταπεινωθεί μπροστά στον φονιά των γιων του, τραγικό πρόσωπο)

**6. Με ποια επιχειρήματα προσπαθεί ο Πρίαμος να πείσει τον Αχιλλέα να του δώσει το σώμα του Έκτορα;** (485-506: προσφωνώντας τον *ισόθεε* *Πηλείδη* / βλ. σχόλιο στ. 486 σχολ. εγχ., α) επικαλείται τα υιικά συναισθήματα του Αχιλλέα, αγάπη και σεβασμό, για τον πατέρα του Πηλέα, τονίζοντας το στοιχείο του γήρατος, της μοναξιάς, αλλά και της χαράς και προσμονής του πατέρα του για το ζωντανό παιδί του – για να περάσει αμέσως στη δική του περίπτωση, γέρος κι αυτός, μόνος, αλλά χωρίς καθόλου γιους, γιατί σκοτώθηκαν στον πόλεμο / βλ. σχόλιο στ. 498 σχολ. εγχ., ενώ τον τελευταίο, τον Έκτορα, που φύλαγε την Τροία / βλ. σχόλιο στ. 498-499 σχολ. εγχ., τον σκότωσε ο ίδιος ο Αχιλλέας – β) έχει φέρει πλούσια λύτρα – γ) επικαλείται τον σεβασμό στους θεούς – δ) ζητάει τον οίκτο του Αχιλλέα – ε) επανέρχεται στη μορφή του πατέρα του ήρωα, για να τονίσει, συγκρίνοντας με τον εαυτό του, την προσωπική του δυστυχία να φιλάει τα χέρια του φονιά των παιδιών του – λόγος φορτισμένος συναισθηματικά, ο Πρίαμος προσπαθεί να συγκινήσει τον Αχιλλέα, όπως τον συμβούλεψε ο Ερμής)

**7. Ποιες αντιδράσεις προκαλεί ο λόγος του Πρίαμου;** (507-513: σπαρακτικός θρήνος του Αχιλλέα και του Πρίαμου – κλαίνε ο καθένας για τη δική του απώλεια – ο Πρίαμος για την απώλεια του Έκτορα, και όχι μόνο – ο Αχιλλέας από συγκίνηση για τον πατέρα του και για την απώλεια του Πάτροκλου – βαθιά ανθρώπινη σκηνή, μέσα στον ζόφο του πολέμου – φέρνει κοντά και ταυτίζει συναισθηματικά τον ηττημένο με τον νικητή / ο πόλεμος επιφυλάσσει κοινές απώλειες και για τους ηττημένους και για τους νικητές / φιλειρηνικά μηνύματα / πβ. Ηρόδοτο: στον πόλεμο οι γονείς θάβουν τα παιδιά τους – αναδεικνύονται αξίες όπως η αγάπη προς τον πατέρα, ο σεβασμός στο γήρας, η αληθινή φιλία – από τις πιο συγκλονιστικές σκηνές του έπους)

**8. Με ποια επιχειρήματα ο Αχιλλέας προσπαθεί να παρηγορήσει τον Πρίαμο;** (514-551: 514-516: → στιγμιότυπο ευγένειας, ευαισθησίας και σεβασμού από μέρους του Αχιλλέα – επιχειρήματα: α) αναγνωρίζει τη δυστυχία του Πρίαμου και θαυμάζει το κουράγιο του να έρθει στο αχαϊκό στρατόπεδο και στη σκηνή του φονιά των παιδιών του / αναλαμβάνει την ευθύνη των φόνων – β) πρέπει να αντέξουν τον πόνο μέσα τους, γιατί οι συμφορές είναι αναπόφευκτες – γ) μύθος των δύο πιθαριών του Δία, από όπου μοιράζει χαρές και λύπες στους ανθρώπους – δ) παραδείγματα επαλήθευσης οι περιπτώσεις του Πηλέα και του Πρίαμου / προβάλλεται έντονα η εναλλαγή της τύχης στη ζωή του Πρίαμου, από την ευτυχία-πλούτη-εξουσία στη δυστυχία-πόλεμο-απώλειες → τραγικότητα Πρίαμου – ε) ο Αχιλλέας επανέρχεται στη στάση της καρτερίας, γιατί με τον θρήνο δεν μπορεί να αντιστρέψει τα πράγματα ο Πρίαμος, αλλά μπορεί να βλάψει και τον εαυτό του – ο παρηγορητικός λόγος του Αχιλλέα προς τον Πρίαμο δείχνει ότι ο ίδιος έχει συνειδητοποιήσει το νόημα της ζωής και της ανθρώπινης μοίρας, έχει αποδεχτεί τον θάνατο του Πάτροκλου και έχει συμφιλιωθεί με τη δική του μοίρα)

**9. Γιατί ο Πρίαμος επαναλαμβάνει το αίτημά του και την προσφορά λύτρων και πώς αντιδρά ο Αχιλλέας;** (552-570: ο Πρίαμος θέλει να επισπεύσει τη λύτρωση, γιατί τον πιέζει η ψυχική ανάγκη να δει το νεκρό παιδί του και να το θάψει – *Με άγριο βλέμμα … ο Πηλείδης … Μη μ’ ερεθίζεις, γέροντα … Μη … την κατάπικρην ψυχήν μου εξαγριώνεις … μήπως και σένα … δε λυπηθώ …* : θίγεται ο εγωισμός του Αχιλλέα, ξέρει τι πρέπει να κάνει, και γιατί το θέλει ο ίδιος και γιατί του το ζήτησε η μητέρα του και γιατί ο ίδιος το κατάλαβε με την άφιξη του Πρίαμου / δε θέλει άλλες υποδείξεις / βλ. σχόλιο στ. 559 σχολ. εγχ. / ψυχολογικές διακυμάνσεις του Αχιλλέα → αγωνία ακροατών για την ευόδωση της ικεσίας)

**10. Πώς περιγράφεται η λύτρωση του Έκτορα στους στίχους 571-595;** (*ωσάν* *λιοντάρι*: η παρομοίωση αποδίδει εικονιστικά την άγρια διάθεση του Αχιλλέα – οι σύντροφοί του οδηγούν τον κήρυκα Ιδαίο μέσα στη σκηνή και ξεφορτώνουν από την άμαξα τα λύτρα – οι δούλες φροντίζουν το σώμα του Έκτορα, πλένοντάς το και αλείφοντάς το με μύρα, και μετά θα το σαβανώσουν με τις χλαμύδες και τον χιτώνα / βλ. σχόλιο στ. 583-586 σχολ. εγχ. – ο ίδιος ο Αχιλλέας τοποθετεί τη σορό στο νεκρικό κρεβάτι / νεκρικά έθιμα – εντύπωση προκαλεί η ευαισθησία και ο σεβασμός του Αχιλλέα προς τον νεκρό και η συνεπαγόμενη αναγνώριση της αξίας του αντιπάλου του / του προσφέρει τις πρώτες νεκρικές τιμές / έτσι λυτρώνεται και ο ίδιος ο Αχιλλέας / βαθμιαία ηθική κάθαρση και αποκατάσταση του ήρωα – 591-595: ενοχές του Αχιλλέα προς τον Πάτροκλο / ανάμικτα συναισθήματα / ευθύς λόγος)

**11. Γιατί ο Αχιλλέας αναφέρει στον Πρίαμο τον μύθο της Νιόβης;** (596-621: 598-600: ανακοινώνει ότι το αίτημα ικανοποιήθηκε – ο μύθος της Νιόβης λειτουργεί παραδειγματικά, για να πείσει τον Πρίαμο να δεχτεί το δείπνο που θα του προσφέρει στη συνέχεια ο Αχιλλέας → φιλόξενα αισθήματα, ευγένεια, σεβασμός, ανθρωπιά → ηθική αποκατάσταση του ήρωα – παρά τον πόνο και το πένθος, ο άνθρωπος υποτάσσεται στις ανάγκες του σώματος, φαγητό, ύπνο στη συνέχεια / ένστικτο αυτοσυντήρησης)

**12. Πώς περιγράφεται η προετοιμασία του φαγητού στους στίχους 622-625;** (ειρηνική εικόνα από την καθημερινή ζωή)

**13. Πώς περιγράφεται το δείπνο στους στίχους 626-633;** (αξιοσημείωτος είναι ο τρόπος που αλληλοκοιτάζονται Αχιλλέας και Πρίαμος – ο Πρίαμος θαυμάζει τη σωματική διάπλαση του Αχιλλέα – ο Αχιλλέας θαυμάζει την αρχοντική και σεβάσμια μορφή του Πρίαμου – αμοιβαία αισθήματα αλληλοσεβασμού νικητή και ηττημένου – αποκορύφωμα της ευγένειας, της ανωτερότητας και της ανθρωπιάς μέσα στη σκληρότητα του πολέμου – μάθημα ανθρωπισμού στη διαχρονία της ανθρωπότητας)

**14. Πώς δικαιολογείται ο ύπνος του Πρίαμου στη σκηνή του Αχιλλέα;** (634-677: το ζητάει ο ίδιος ο Πρίαμος, γιατί έχει ανάγκη να κοιμηθεί – 638-643: εκδηλώσεις πένθους – 644-649: πολιτιστικά στοιχεία – 650-656: λόγοι ασφαλείας επιβάλλουν να κοιμηθεί ο Πρίαμος και ο Ιδαίος στον προθάλαμο της σκηνής – 657-673: συμφωνία για εκεχειρία, για να αποδοθούν οι πρέπουσες νεκρικές τιμές στον Έκτορα, που τόσο ο Αχιλλέας κακοποίησε / ηθική κάθαρση και αποκατάσταση του Αχιλλέα / 660-668: προοικονομία της κηδείας του Έκτορα, με την οποία τελειώνει το έπος / ταφικά έθιμα / 672-673: χειραψία επικύρωσης της συμφωνίας – κατάκλιση των προσώπων / ο κοινός ύπνος των δύο άλλοτε θανάσιμων εχθρών και τώρα συμφιλιωμένων αντιπάλων, έστω και για έντεκα μέρες μόνο, ανάγει τον ανθρωπισμό της *Ιλιάδας* σε ύψιστη πανανθρώπινη αξία / ο Αχιλλέας κοιμάται στο βάθος της σκηνής με τη Βρισηίδα → συναισθηματική και ψυχική αποκατάσταση του ήρωα)

**15. Γενική αποτίμηση της ενότητας.** (από τις πιο δραματικές της *Ιλιάδας*, τις πιο συγκλονιστικές, τις πιο ανθρώπινες μέσα στο πολεμικό έπος – αφενός, αναδεικνύει τον πόνο και την ψυχική ανάγκη του πατέρα να δει το νεκρό παιδί του και να το θάψει, για να ηρεμήσει η ψυχή του, αποδίδοντάς του και τις δέουσες νεκρικές τιμές – αφετέρου, δίνεται η δυνατότητα στον Αχιλλέα, μετά την κακοποίηση του νεκρού, να προβεί σε ενέργειες, φιλοξενία Πρίαμου, λύτρωση του Έκτορα, που θα τον οδηγήσουν στην ηθική κάθαρση και αποκατάσταση → έτσι ολοκληρώνεται η μορφή του ήρωα – η συνάντηση Αχιλλέα-Πρίαμου αποτελεί την ύψιστη έκφραση του ομηρικού ανθρωπισμού και καταδεικνύει τη διαχρονική ανάγκη διδασκαλίας του έπους)

### Εργασίες:

1) Να αποδώσετε περιληπτικά το περιεχόμενο της ενότητας. (80-100 λέξεις)

2) Να περιγράψετε με δικά σας λόγια τη συνάντηση Αχιλλέα-Πρίαμου.

3) Να ηθογραφήσετε τον Πρίαμο από τις πράξεις και τα λόγια του.

4) Πώς πραγματοποιείται η ηθική αποκατάσταση του Αχιλλέα;

5) Να περιγράψετε τα νεκρικά / ταφικά έθιμα στην ομηρική εποχή.

6) Ερώτηση 1 σχολ. εγχ. σ. 155

7) Ερώτηση 2 σχολ. εγχ. σ. 155

8) Ερώτηση 3 σχολ. εγχ. σ. 155

9) Ερώτηση 4 σχολ. εγχ. σ. 155

10) Ερώτηση 5 σχολ. εγχ. σ. 155

11) Κάποια/ες από τις ερωτήσεις της επεξεργασίας που δεν απαντήθηκαν κατά την παράδοση του μαθήματος.